
A kutyával asszisztált pedagógia hatásai a 3-7 éves gyermekek anyanyelvi és kommunikációs képességeinek fejlesztésében az óvodai színtéren

Kulcsszavak: kutyás terápiás foglalkozás, anyanyelvi és kommunikációs képességek, óvoda, kevert módszerű empirikus kutatás
A kutatás az állatasszisztált pedagógia, azon belül is a kutyával asszisztált pedagógia témáját járja körül. A kutatói kérdések arra irányultak, hogy Magyarországon, az óvodákban mennyire elterjedt a kutyával asszisztált foglalkozás, milyen megvalósulási feltételei vannak, illetve, milyen módon fejleszthető eredményesen ezáltal a gyermekek anyanyelvi és nyelvi-kommunikációs képessége.
A kutatói kérdések megválaszolása kevert módszerű empirikus kutatás lebonyolítása révén valósult meg. A megfigyelésekre óvodákban került sor, az interjú egy terápiás kutya felvezetővel készült, a kérdőív mérőanyagát pedig óvodai dolgozók töltötték ki.
A vizsgálat során az a következtetés fogalmazódott meg, hogy ugyan lenne lehetősége az óvodai csoportoknak részt venni kutyával asszisztált foglalkozásokon, mégsem eléggé elterjedt a híre és annak pozitív eredménye. A foglalkozások megvalósulását tekintve a legkiemelkedőbb megállapítás az volt, hogy az óvodapedagógusok nagy része nem olyan mértékben vesz részt a tervezési folyamatban, mint az elvárható lenne. A kutatás újfent alátámasztotta, hogy a kutyás terápiás foglalkozás rendkívül hatékonyan fejleszti a gyermekek bizonyos képességterületeit, köztük az anyanyelvi és nyelvi-kommunikációs képességeket.
A vizsgálat alapján megfogalmazható, hogy a kutyás terápiás foglalkozás hazánkban egyre elterjedtebb. A pedagógusok számára különböző nyílt napok, bemutató foglalkozások érhetők el abból a célból, hogy tájékozottabbak legyenek a fejleszthető képességek és készségek területeiről, valamint a megvalósítás kereteiről, előírásairól, jogszabályi hátteréről.




